b'\n_START_ARTICLE_\nVantaan taiteilijaseura\n_START_SECTION_\nTaiteilijatalo Gjutars\n_START_PARAGRAPH_\nVantaan taiteilijayhdistys yll\xc3\xa4pit\xc3\xa4\xc3\xa4 Tikkurilan suuralueen Kuninkaalan kaupunginosassa (Vanha Kuninkaalantie 6) sijaitsevaa, kaupungilta vuokraamaansa ja taiteilijataloksi paljolti talkooty\xc3\xb6n\xc3\xa4 vuosina 1996\xe2\x80\x931998 kunnostettua puuraloa. Talossa yhdistyksen j\xc3\xa4senet ovat j\xc3\xa4rjest\xc3\xa4neet taiden\xc3\xa4yttelyit\xc3\xa4, illanviettoja ja muita tilaisuuksia. N\xc3\xa4yttelyk\xc3\xa4yt\xc3\xb6ss\xc3\xa4 taiteilijatalon alakerta muodostaa 45 neli\xc3\xb6n laajuisen galleriatilan, josta k\xc3\xa4ytet\xc3\xa4\xc3\xa4n nime\xc3\xa4 Galleria Gjutars. Lis\xc3\xa4ksi alakerrassa on keitti\xc3\xb6, WC ja omalla sis\xc3\xa4\xc3\xa4nk\xc3\xa4ynnill\xc3\xa4 varustettu noin 15 neli\xc3\xb6n laajuinen taiteilijan ty\xc3\xb6tila._NEWLINE_Taiteilijatalon toisessa kerroksessa sijaitsee studioasunto. T\xc3\xa4t\xc3\xa4 pient\xc3\xa4 tilaa my\xc3\xb6nnet\xc3\xa4\xc3\xa4n kes\xc3\xa4kaudella taiteilijaresidenssiksi vieraileville ulkomaisille ammattitaiteilijoille. Tilan vieraileva taiteilija voi hakemuksesta saada k\xc3\xa4ytt\xc3\xb6\xc3\xb6n tavallisesti touko-syyskuun v\xc3\xa4lisen\xc3\xa4 aikana; tyypillinen vierailuaika kest\xc3\xa4\xc3\xa4 kuukauden. Talvikaudella, eli loka-huhtikuussa taidetalon 2. kerros on toiminut pienemp\xc3\xa4n\xc3\xa4 galleriatilana._NEWLINE_Taidetalo Gjutarsissa on j\xc3\xa4rjestetty my\xc3\xb6s ty\xc3\xb6paja- ja kurssitoiminta muillekin kuin taiteilijaseuran j\xc3\xa4senille. Talossa ja sen piha-alueella on j\xc3\xa4rjestetty esimerkiksi koko perheelle suunnattuja taidety\xc3\xb6pajaviikonloppuja. Talon piha-alueella on joitain julkisia taideteoksia, esimerkiksi Petri Kiviniemen tekem\xc3\xa4 ihmishahmoa esitt\xc3\xa4v\xc3\xa4 teos.'